**Ekstraordinær generalforsamling d. 16. november 2022**

**Formandens tale (begrundelse)**

En beboergruppe i Vonge har spurgt os, om Tørring Kraftvarmeværk vil levere fjernvarme til Vonge.

Et ret naturligt spørgsmål, da gruppen er bekendt med, at vi vil levere fjernvarme til Gudenå Parken, der ligger i det område, hvor Action Parken engang lå.

Vi kan med de vedtægter, som Kraftvarmeværket har i dag, ikke svare på spørgsmålet. Vi kan ikke engang undersøge mulighederne.

Det koster nemlig ingeniørbistand og penge at undersøge mulighederne.

I vore vedtægter står, at selskabets hovedformål er at etablere og drive kollektiv fjernvarmeforsyning i 7160 Tørring – og Vonge har postnummer 7173.

Bestyrelsens mål er, at blive Hedensted Kommunes billigste leverandør af fjernvarme. En af forudsætningerne for at nå målet er, at Tørring Kraftvarmeværk får flere andelshavere.

Derfor anbefaler bestyrelsen, at selskabets vedtægter § 2.1 ændres til: ”Selskabets hovedformål er at etablere og drive varmeforsyning, i selskabets til enhver tid værende forsyningsområde. Selskabets forsyningsområde fastlægges af bestyrelsen.”

Først når vedtægterne er ændret, kan vi gå i gang med at undersøge mulighederne for at levere fjernvarme til Vonge.

Om resultatet af undersøgelserne bliver et ja, kan vi ikke sige noget om i dag.

Forudsætningerne for, at vi kan få investeringen finansieret i Kommune Kredit er nemlig, at et ingeniørfirma kan udarbejde et projektforslag, der viser, at investeringen er til fordel for samfundsøkonomien, for Kraftvarmeværkets økonomi og for forbrugernes økonomi.

Jeg anbefaler, at generalforsamlingen godkender forslaget til ny tekst i vedtægternes § 2.1.

Tak